
Mintilat 61,1 mg/g tepalas
Metilsalicilatas

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
· Neišmeskite šio lapelio, nes vėl gali prireikti jį perskaityti. 
· Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
· Jeigu per savaitę laiko Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1.	Kas yra Mintilat ir kam jis vartojamas 
2.	Kas žinotina prieš vartojant Mintilat
3.	Kaip vartoti Mintilat
4.	Galimas šalutinis poveikis 
5.	Kaip laikyti Mintilat
6.	Pakuotės turinys ir kita informacija


1.	Kas yra Mintilat ir kam jis vartojamas

Mintilat sudėtyje yra metilsalicilato. Mintilat vartojamas lokaliam raumenų skausmo, atsiradusio dėl traumos (sumušimo, patempimo), malšinimui.
Jeigu per savaitę laiko Jūsų savijauta nepagerėjo arba net pablogėjo, kreipkitės į gydytoją.


2.	Kas žinotina prieš vartojant Mintilat

Mintilat vartoti negalima:
· jeigu yra alergija metilsalicilatui arba bet kuriai pagalbinei šio vaisto medžiagai (jos išvardytos 6 skyriuje);
· jeigu esate gydomi varfarinu.

Įspėjimai ir atsargumo priemonės 
Pasitarkite su gydytoju arba vaistininku, prieš pradėdami vartoti Mintilat.

Šio vaisto sudėtyje yra kamparo ir levomentolio
Šio vaisto negalima vartoti kitiems tikslams nei jis yra skirtas. Gauta pranešimų apie intoksikaciją, sukeltą netinkamai pavartojus (išgėrus) panašių vaistų, kurių sudėtyje yra kamparo ir levomentolio.

Mintilat skirtas vartoti tik ant odos. Nevartokite per burną.

Šio vaisto nerekomenduojama tepti ant jautrios odos (dėl plonesnės odos ir didesnės veikliosios medžiagos skvarbos sisteminė absorbcija būna didesnė) ir (arba) žaizdotos odos (pasireiškia sisteminė absorbcija) bei didelių odos plotų.

Mintilat absorbciją didina karštis ir (arba) fizinis krūvis.

Kiti vaistai ir Mintilat
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Lokalaus poveikio vaistų, kurių sudėtyje yra metilsalicilato, negalima vartoti pacientams, kurie vartoja varfarino, kadangi stiprėja jo poveikis ir pakinta kraujo krešėjimą atspindintys laboratoriniai rodmenys.

Mintilat vartojimas su maistu ir gėrimais
Duomenys neaktualūs.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Duomenų apie metilsalicilato vartojimą lokaliai nėštumo ar žindymo laikotarpiu nėra.
Pirmojo ir antrojo nėštumo trimestrų metu vaistinio preparato Mintilat tepalo vartojimas turi būti apribotas, todėl pasitarkite dėl vartojimo su gydytoju. Trečiąjį nėštumo trimestrą šio vaisto vartoti draudžiama.

Duomenų, patvirtinančių, kad po Mintilat pavartojimo motinos piene atsiranda vaisto sudedamųjų medžiagų, nėra. Dėl šios priežasties reikia atsižvelgti į šių medžiagų buvimo motinos piene galimybę ir žindymo metu vaisto vartoti tik prižiūrint medikams.

Mintilat žindymo laikotarpiu vartoti nerekomenduojama.

Vairavimas ir mechanizmų valdymas
Mintilat gebėjimą vairuoti ir valdyti mechanizmus keičiančio poveikio nenustatyta.

Mintilat sudėtyje yra vilnų riebalų (lanolino).
Gali sukelti vietinių odos reakcijų (pvz., kontaktinį dermatitą).

Mintilat talpyklės sudėtyje yra lateksinės gumos.
Gali sukelti sunkių alerginių reakcijų.


3.	Kaip vartoti Mintilat

Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Išspauskite maždaug 4 - 8 cm (tai atitinka 1‑2 g) Mintilat tepalo pažeistai sričiai padengti, tepkite iki 4 kartų per parą.

Gydymas negali trukti ilgiau kaip 1 savaitę.

Mintilat vartojamas ant odos.
Negalima uždengti pateptos vietos odos tvarsčiais, pleistrais ar bet kokia kitokia tvarstomąja medžiaga.

Vartojimas vaikams ir paaugliams 
Duomenų apie Mintilat saugumą ir veiksmingumą jaunesniems kaip 18 metų vaikams nėra.

Ką daryti pavartojus per didelę Mintilat dozę?
Perdozavimas gali pasireikšti tik tuo atveju, kai pavartojamas didelis tepalo kiekis (daug didesnis nei yra tūbelėje), jei yra situacija, kai šio vaisto vartoti negalima, ir (arba) vaisto netyčia išgeriama, todėl perdozavimo simptomų atsiradimas nėra tikėtinas.

Jei vaikas atsitiktinai praryja Mintilat svarbu nedelsiant pasikonsultuoti su gydytoju, kuris galėtų suteikti būtiną gydymą. Nebandyti sukelti vėmimo.

Pamiršus pavartoti Mintilat
Pamiršus pavartoti vieną ar daugiau Mintilat dozių, gydymą reikia tęsti.

Nustojus vartoti Mintilat
Specialių su gydymo nutraukimu susijusių atsargumo priemonių nėra.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Gali pasireikšti toliau paminėti šalutiniai poveikiai.

Odos ir poodinio audinio sutrikimai
Dažnis nežinomas (negali būti apskaičiuotas pagal turimus duomenis)
· išbėrimas;
· eritema;
· niežėjimas.

Bendrieji sutrikimai ir vartojimo vietos pažeidimai
Dažnis nežinomas (negali būti apskaičiuotas pagal turimus duomenis)
· deginimo pojūtis;
· gėlimas;
· skausmas;
· nudegimai poveikio vietoje.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Mintilat

Šį vaistą laikykite vaikams nepastebimoje ir nepasiekiamoje vietoje.

Ant dėžutės ir tūbelės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Šio vaisto laikymui specialių temperatūros sąlygų nereikalaujama.
Pirmą kartą atidarius tūbelę laikyti sandarią, kad vaistas būtų apsaugotas nuo drėgmės.

Po pirmojo atidarymo galima vartoti 6 mėnesius.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Mintilat sudėtis 
· Veiklioji medžiaga yra metilsalicilatas. Kiekviename grame tepalo yra 61,1 mg metilsalicilato.
· Pagalbinės medžiagos yra minkštasis baltas parafinas, vilnų riebalai, levomentolis, raceminis kamparas ir terpentino eterinis aliejus.

Mintilat išvaizda ir kiekis pakuotėje
Šviesiai geltonas, būdingo kvapo homogeniškas tepalas tiekiamas aliuminio tūbelėje su vidiniu epoksifenolio lako sluoksniu ir baltu pigmentuotu didelio tankio polietileno ar polipropileno dangteliu. Tūbelės dangtelyje yra lateksinė sandarinimo tarpinė.
Pakuotėje yra 20 g arba 50 g tepalo.
Gali būti tiekiamos ne visų dydžių pakuotės.

Registruotojas ir gamintojas

	Registruotojas
SIA Ingen Pharma
K. Ulmaņa gatve 119
LV-2167 Mārupe, Rīga
Latvija
	Gamintojas
Laboratórios Basi - Indústria Farmacêutica, S.A.
Parque Industrial Manuel Lourenço Ferreira
Lotes 8, 15 e 16 3450-232 Mortágua
Portugalija



Šis pakuotės lapelis paskutinį kartą peržiūrėtas 2021-06-17.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

